Music of the Spheres (Coldplay-ს ალბომი)
Music of the Spheres (ქვესათაურით Vol I. From Earth with Love) — ბრიტანულ როკ-ჯგუფ Coldplay-ს მეცხრე სტუდიური ალბომი, გამოცემული ბრიტანეთში, ლეიბლ Parlophone-ზე, 2021 წლის 15 ოქტომბერს და აშშ-ში, Atlantic Records-ის მიერ. მისი პროდიუსერია მაქს მარტინი. ალბომის ჩაწერაში აგრეთვე მონაწილეობდნენ სელენა გომესი, We Are King, ჯეიკობ კოლიერი და BTS, ისევე, როგორც პროდიუსერი ჯონ ჰოპკინზი. Music of the Spheres არის ჯგუფის მესამე კონცეპტუალური ალბომი, 2005 წლის X&Y-ის და 2011 წლის Mylo Xyloto-ს შემდეგ. მისი სიმღერები მოიცავს სხვადასხვა მუსიკალურ მიმართულებას, რომელთა შორის არის პოპი, პოპ-როკი, სპეის-როკი, კოსმოსური მუსიკა და ემბიენტი. ალბომის სიუჟეტი ვითარდება გამოგონილ პლანეტარულ სისტემაში The Spheres (ქართ. სფეროები), რომელშიც შედის ცხრა პლანეტა, რვა ბუნებრივი თანამგზავრი, ერთი ვარსკვლავი და ერთი ნისლეული. ყოველ მათგანს ალბომის თითო სიმღერა ეძღვნება. ჯგუფის წამყვან ვოკალისტ კრის მარტინის თქმით, მისი კონცეფციები და თემები არა მხოლოდ ალბომ Mylo Xyloto-ს ეყრდნობა, არამედ „ვარსკვლავური ომები“ კინოფრაშიზასაც. ალბომის გამოცემამდე გამოვიდა სინგლები „Higher Power“ და „My Universe“. პირველი გრემის 64-ე დაჯილდოებაზე ნომინირებული იყო დუეტი/ჯგუფის საუკეთესო შესრულების კატეგორიაში, ხოლო მეორე — შემდეგი წლის დაჯილდოებაზე, იმავე კატეგორიაში. „My Universe“ გამოსვლისთანავე მოხვდა „ბილბორდის“ ცხელ ასეულში, რამაც Coldplay აქცია ამ ჩარტის ისტორიაში სათავეში მოხვედრილ პირველ ბრიტანულ ჯგუფად. „Let Somebody Go“ 2022 წლის 7 თებერვალს გამოიცა როგორც მესამე სინგლი. პრომოსინგლების სახით გამოიცა „Coloratura“, „People of the Pride“, „Biutyful“ და „Humankind“-ის საკონცერტო ვერსია. Music of the Spheres-ს კრიტიკოსების არაეთგვაროვანი შეფასებები მოჰყვა. მათ აღნიშნეს, რომ ალბომი მეტწილად ორიენტირებული იყო პოპ-მუსიკაზე. „Coloratura“-მ დაიმსახურა აღიარება ხანგრძლივი, უჩვეულო სტრუქტურის და საპროდიუსერო ნამუშევრისთვის. გრემის 65-ე დაჯილდოებაზე ალბომი ნომინირებული იყო წლის ალბომის და საუკეთესო პოპ-ვოკალური ალბომის კატეგორიებში, რაც ჯგუფისთვის ამ კატეგორიებში რიგით მესამე მოხვედრა იყო. იგი მოექცა ბრიტანული ჩარტის სათავეებში და ედ შირანის No.6 Collaborations Project-ის (2019) შემდეგ იყო პირველი ალბომი, რომელიც გამოსვლიდან პირველივე კვირაში გაიყიდა 100000 ასლის ოდენობით. მის გამოცემას აგრეთვე მოჰყვა ჯგუფის მსოფლიო ტურნე.